Waarheen is SA se ekonomie op pad?Foto: Pixabay Die kredietgraderingsmaatskappy Moody’s Investor Services is daarvan oortuig dat die trae Suid-Afrikaanse ekonomie waarskynlik vanjaar in ŉ resessie sal verval. Suid-Afrika het in die eerste helfte van 2018 ook in ŉ tegniese resessie verval. Beter groeisyfers het egter die nasionale rekeninge in die tweede helfte ondersteun. Die groeisyfers was egter teleurstellend en volgens ekonome en ontleders is die BBP in ŉ swak terrein en kan nie help om die land se swak werkloosheid en trae ekonomiese groei hok te slaan nie. Kwessies waaroor die Suid-Afrikaanse finansiële owerhede sal moet besin, is (onder meer), rentekoerse, hoe om markte oop te stel en politieke inmenging te verminder. Twee van president Cyril Ramaphosa se vertrouelinge, Pravin Gordhan en Gwede Mantashe, is onder meer as die twee grootste sondaars uitgewys. Mantashe veral omdat mynbou so swak gevaar het terwyl daar nog ŉ storm oor die Mynbouhandves woed. Gordhan se gewildheid het afgeneem weens sy beweerde inmenging met die daaglikse operasies by die SAL en Eskom. Beide maatskappye, wat erg onder hul skuldladings sukkel, se bestuurshoofde het bedank en Gordhan se inmenging vir hul besluite blameer. Moody’s bly egter optimisties oor die beleidsrigting wat Ramaphosa inslaan. Die maatskappy is steeds die enigste kredietgraderingsagentskap wat Suid-Afrika positief gradeer. Sy ewe knie, Fitch en Standard & Poor’s het die land op ŉ negatiewe gradering. Al drie hou die land dop om te sien wat Ramaphosa later in sy staatsrede sal aankondig. Die jongste staatsrede behoort in Junie plaas te vind as deel van die opening van die sesde parlement. Daar is ook kommer of daar vinnig genoeg teen korrupsie en staatskaping opgetree sal word. Moody’s sê hy verwag dat die Suid-Afrikaanse Reserwebank so vroeg as volgende maand rentekoerse sal knip. Dit is ŉ stap wat daarop gemik is om nuwe lewe in die ekonomie te blaas. Volgens die graderingsmaatskappy is daar ’n kans dat die ekonomie in ŉ tegniese resessie kan verval ná die skok van die BBP-gegewens vir die eerste kwartaal. Dit skryf die trae groeikoers toe aan die papper ekonomie wat veral deur Eskom se beurtkrag gestrem is.